LISON 15
Modi ki ansions ta djuda kongregason?
Ómis ki ten responsabilidadi na kongregason ka ta pagadu. Sima kes primeru kriston ta fazeba, tanbê oji enkaregadus ki sta kualifikadu ta “toma kónta” di kongregason di Deus. (Atus 20:28, BPK) Ansions é ómis konsentradu, ki ta ama Jeová txeu. Es ta toma kónta di kongregason i es ta pastora ovelhas di Deus. Es ta faze-l ‘ka pamodi es ta xinti forsadu, má di livri vontadi; nen pa ganha dinheru, má ku npenhu i alegria’. (1 Pedro 5:1-3) Kuzê ki es ta faze pa djuda-nu?
Es ta kuida di nos i es ta proteje-nu. Pa irmons na kongregason fika más amigu di Jeová, ansions ta orienta-s i ta proteje-s. Dja ki es sabe ma é Deus ki da-s es responsabilidadi inportanti, es ka ta kontrola kongregason sima ki é es ki ta manda, má es ta djuda tudu algen xinti sábi i sta kontenti. (2 Coríntios 1:24) Sima un pastor ki ta da se midjór pa kuida di kada un na se rebanhu, ansions ta faze di tudu pa es konxe kada algen na kongregason. — Provérbios 27:23.
Es ta inxina-nu modi ki nu pode faze vontadi di Deus. Tudu simana, ansions ta organiza runions na kongregason pa djuda-nu pa nos fé fika fórti. (Atus 15:32, BPK) Kes ómi li, ki ta sirbi Deus di tudu korason, ta da-nu bon izénplu pamodi es ta sta na frénti di trabadju di pregason. Es ta sai ku nos na pregason i es ta inxina-nu prega di un monti manera.
Es ta da koraji pa kada un di nos. Ansions di nos kongregason, ta vizita-nu na nos kaza ô es ta pâpia ku nos na Salon di Reinu. Es ta uza Bíblia pa djuda-nu i pa konsola-nu, pa nu pode mante nos amizadi ku Jeová. — Tiago 5:14, 15.
É ka sô kongregason ki ansions ta djuda, txeu di es ten ki tra ténpu pa trabadja i pa kuida di ses família. Es merese nos ruspetu pamodi es é ómis trabadjador! — 1 Tessalonicenses 5:12, 13.
Kuzê ki ansions ta faze na kongregason?
Modi ki ansions ta mostra ma es ta preokupa ku nos?
kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn